Predkladacia správa

	Predkladaný materiál bol vypracovaný na základe prijatého ústavného zákona        č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu.

	Týmto ústavným zákonom sa dňom 1. mája 2002 zriadila Bezpečnostná rada Slovenskej republiky, ktorá je v mieri poradným orgánom vlády Slovenskej republiky. Ak je v čase vojny, vojnového stavu alebo výnimočného stavu znemožnená činnosť vlády, vykonáva jej ústavné  právomoci až do obnovenia činnosti Bezpečnostná rada. Postavenie a úlohy Bezpečnostnej rady, jej pracovných orgánov a ich pôsobnosť vymedzuje Štatút Bezpečnostnej rady SR. Po schválení osobitného zákona, ktorý upraví podrobnosti fungovania Bezpečnostnej rady Slovenskej republiky v čase mieru, bude Štatút dopracovaný a opätovne predložený na schválenie vláde Slovenskej republiky. 

	Návrh Úloh kancelárie Bezpečnostnej rady SR vychádza okrem už spomenutého ústavného zákona č. 227/2002 Z. z. rovnako aj z návrhu Koncepcie bezpečnostného systému SR a ďalších prijatých zákonov (o obrane SR, o ozbrojených silách SR, o brannej povinnosti, o riadení štátu v krízových situáciách mimo času vojny a vojnového stavu).

	Účelom predkladaného materiálu je na základe uvedených zákonov a ostatných všeobecne záväzných právnych predpisov vymedziť postavenie, pôsobnosť a úlohy Bezpečnostnej rady SR a jej kancelárie, ustanoviť zásady jej vnútornej organizácie, ako aj vzťahy navonok.

            Prijatie materiálu nebude mať finančný, ekonomický, environmentálny vplyv ani vplyv na zamestnanosť. Vzhľadom na to sa doložka finančných, ekonomických, environmentálnych vplyvov a vplyvov na zamestnanosť nevyhotovila.

	Materiál prešiel zúženým medzirezortným pripomienkovým konaním a predkladá sa bez rozporov.